**על בית גבריאל**

מרכז התרבות בית גבריאל, הממוקם סמוך מאד למי אגם הכנרת, הוקם בשנת 1993 על ידי הגב' גיטה שרובר באמצעות קרן שרובר ובסיוע של המועצה האזורית עמק הירדן. הוא נושא את שם בנה של שרובר, גבריאל.

את בנייתו ותכנונו הוביל החזון להקמת "בית תרבות ומרכז חיי רוח וחברה לתושבי האזור ולכל שוחרי התרבות, היצירה והאמנות הבאים בשעריו." כך נכתב במגילת החזון של המקום.

כשנה לאחר הקמתו, ב-1994, התקיים בו טקס אישרור חוזה השלום בין ישראל לירדן, בהשתתפות ראש הממשלה יצחק רבין ז"ל למלך חוסיין עליו השלום.

חדר השלום שבו התקיים טקס החתימה משמש כיום כמיני-מוזיאון שבו מוצגות מתנות שהתקבלו במסגרת האירוע. במקום יש תמונות מרגשות מאותו מעמד ולמבקרים בו מוצג סרטון קצר על בית גבריאל ועל האירוע.